  Анжелика Тихонова корреспондент 12-14 пӧсьтолэзе Алнаш ёросысь Байтэрек гуртысь возьвылын «Бай-Тэрек» этнофутуристической калыккуспо фестиваль ортчоз. Ужрадэ Удмуртиысь, Татарстанысь но Эстониыысь коллективъёс пыриськозы. Со сярысь ивортодэтъя «Удмуртия» агентстволэн корреспондентэзлы фестивальлэн огез радъясез, Байтэрекысь лыдӟетъюртысь валтӥсь библиотекарь Алевтина Тарасова вераз. Фестиваль туэ нырысьсэ ортчоз но этнофутуристической ним нуллоз. Этнофутуристической - малы ке шуоно отчы пыриськозы суредасьёс. Малпамы вал Удмуртиысь но, Эстониысь но художникъёс, кудъёсыз перформансъёс возьмато, мар ке но выль лэсьто. Декоративно-прикладной центрысь Алнашысь тоже мастер-художник пыриськоз. Кыӵе ке но объект лэсьтоз. Коръёс дасяны косэм Алевтина Тарасова, фестивальлэн огез радъясезАлевтина Тарасовалэн кылъёсызъя, фестиваль эшъяськонлы сӥземын, нырысь ик сету но удмурт калыкъёслэн. Милям эшъяськонмы кутскиз 2004-тӥ арысен, куке Юрий Николаевич Лобанов радъяз вал татын Байтэрекын «Юр-Яр» фестиваль. Со тоже вал этнофутуристической калыккуспо фестиваль. Тӥни отысен ми сетуосын тодматским - ми, Тарасовъёс, но сету семья. Озьы милям потӥз кык семьяысь калыкъёслэн эшъяськонзы. Ми доры туж трос калыкъёс, сету коллективъёс вуылӥзы ини Алевтина Тарасова, фестивальлэн огез радъясезСо дырысен сетуос Удмуртиын ортчись фестивале вуылыкузы одно ик Байтэреке эшъёссы доры кожало, отын соосын пӧртэм ужрадъёс радъяло. Таиз фестиваль ваньзэ соосты огазеясь выллем луоз. «Бай-Тэреке» пӧртэм интыосысь 21 коллективъёс вуозы. Эстониысь сетуос но крезьгурчиослэн коллективзы пыриськоз. Кыкетӥосыз, радъясьлэн верамезъя, Ижкарысь «Мадён» группа доры куное вуо но соосын ӵош Байтэреке лыктозы. Соос фестивальлэн куинь нуналаз ик пыриськозы. Со сяна, одӥг нуналлы Татарстан улосвылысь удмурт но пор коллективъёс вуозы.  Фестивалез усьтон дыръя возьвылын бадӟым круген бергаса шудон радъялозы. Ужрадэ пыриськисьёс кык круге султозы но пӧртэм калыкъёслэн – поръёслэн, удмуртъёслэн, бесерманъёслэн, сетуослэн – крезьгуръёссы улсын бергалозы но крезьгур дугдон вакытэ вадьсазы тупам адямиосын тодматскозы. Тросгес адями мед тодматскоз та фестивалямы, мед эшъяськоз шуыса. Малы ке шуоно со эшъяськон фестиваль Алевтина Тарасова, фестивальлэн огез радъясезФестиваль улсын коллективъёслэн возьматонъёссы, калык шудонъёс, шулдыръяськонъёс радъяськозы. Со сяна, Эстониысь куноосын но Ижкарысь «Мадён» группаен Татарстанысь Огырчи ёросысь Варклед-Бӧдья гуртэ, Удмуртиысь «Лудорвай» музее, Можгае но Можга ёросэ вуылозы. Радъясьлэн кылъёсызъя, соос отын ас лулчеберетэнызы тодматозы. Фестивалез Байтэрек гуртысь лулчеберетъя центрын концертэн йылпумъялозы.  Тегъёс: Удмуртия Эстония фестиваль йӧскалыклулчеберет удмуртъёс Алнаш бесерманъёс поръёс йӧслыкъёс фольклор  